ACQUIS-UL COMUNITAR.

RECOMANDĂRILE UNIUNII EUROPENE PENTRU ROMÂNIA

 

1. ACQUIS-UL COMUNITAR 

 

Acquis-ul comunitar sau patrimoniul comunitar reprezintă ansamblul de drepturi şi obligaţii comune ce unesc Statele Membre în cadrul Uniunii Europene. Acesta se află într-o evoluţie permanentă şi cuprinde:

- conţinutul, principiile şi obiectivele politice ale Tratatelor;

- legislaţia adoptată în aplicarea tratatelor şi jurisprudenţa Curţii de Justiţie; 

- declaraţiile şi rezoluţiile adoptate în cadrul Uniunii Europene;

- actele relevante din domeniul politicii externe şi de securitate comune;

- actele adoptate în domeniul justiţiei şi afacerilor interne; 

- acordurile internaţionale încheiate de către Comunitate şi de către Statele Membre între ele în domeniile de activitate ale Uniunii.

Acquis-ul comunitar cuprinde deci, nu numai legislaţia comunitară propriu-zisă, ci şi toate actele adoptate în cadrul pilonilor doi şi trei ai Uniunii Europene şi, în primul rând, obiectivele comune stabilite prin Tratate. Excepţiile şi derogările de la acquis se acordă numai în situaţii excepţionale şi sunt limitate ca arie de aplicabilitate. Uniunea s-a angajat să menţină în vigoare acquis-ul comunitar în integralitatea sa şi să-l dezvolte în continuare. În prezent, în perspectiva aderării a noi state, Comisia Europeană şi ţările candidate examinează conformitatea legislaţiei acestora din urmă cu acquis-ul comunitar.

 

2. RECOMANDĂRI ELABORATE DE INSTITUŢIILE EUROPENE PE CARE ROMÂNIA TREBUIE SĂ LE URMEZE ÎN VEDEREA ADERĂRII LA UNIUNEA EUROPEANĂ 

2.1. RAPORTUL DE ŢARĂ PE ANUL 2000 

 

În Raportul de Ţară pentru România (FINAL A5-0247/2000), aprobat de către instituţiile europene în anul 2000, principalele concluzii sunt următoarele: 

În ceea ce priveşte criteriul politic, Raportul notează: 

- România a adoptat măsuri legislative, administrative şi financiare, cu sprijin UE, pentru soluţionarea problemei copiilor instituţionalizaţi; totuşi, situaţia în acest sector rămâne dificilă, iar în unele judeţe s-au ivit situaţii de criză datorate utilizării incorecte a fondurilor. Comisia va continua să monitorizeze acest sector pentru a se asigura ca fonduri suficiente sunt destinate instituţiilor de resort astfel încât să se înregistreze o îmbunătăţire a condiţiilor de viaţă. Succesul reformei sistemului de protecţie a copiilor va depinde nu doar de capacitatea şi angajamentul la nivel central, ci şi de cele la nivel local. În plus, în domeniul adopţiilor, legislaţia conţine unele ambiguităţi, care nu sunt favorabile din punct de vedere al copilului, ce pot influenţa deciziile. 

- corupţia continuă să reprezinte o problemă larg răspândită, ce destabilizează atât economia României, cât şi instituţiile sale politice;

- o slabă coordonare a politicilor şi procedurile consultative continuă să reducă eficienţa guvernului; se păstrează tendinţa de a elabora politicile sectoriale de către ministerele de resort; 

- relaţiile financiare dintre nivelurile guvernamentale central şi local continuă să rămână neclare, iar întârzierile înregistrate în transferurile de fonduri de la nivelul central către cel local au produs probleme; 

- în ceea ce priveşte minorităţile, România promovează o politică pozitivă de protecţie a minorităţilor; în contrast cu aceasta, angajamentul guvernului pentru soluţionarea problemei romilor rămâne scăzut; 

- funcţionarea sistemului judiciar a înregistrat progrese semnificative, dar sunt necesare măsuri suplimentare pentru a-i mări capacitatea administrativă. 

În concluzie, România continuă să îndeplinească criteriul politic. 

În ceea ce priveşte criteriul economic, Raportul menţionează următoarele: 

- îmbunătăţirea treptată a situaţiei macro-economice, în domeniile relansării exporturilor, creşterii reale a PNB, reducerii deficitelor de cont curent, onorării tuturor datoriilor externe şi reconstituirii rezervelor valutare, acestea constituie importante realizări; 

- totuşi, realizările în domeniul stabilizării macro-economice rămân fragile datorită lipsei de progres semnificativ în ce priveşte reformele structurale, mai ales în domeniile: privatizarea şi restructurarea marilor întreprinderi de stat ce înregistrează pierderi, arieratele din domeniul utilităţilor publice, pieţele financiare nefuncţionale, neaplicarea disciplinei financiare; există o nevoie urgentă de a continua punerea integrală în practică a programelor agreate cu Instituţiile Financiare Internaţionale şi UE, în special în ceea ce priveşte privatizarea marilor întreprinderi şi lichidarea celor neviabile; 

- mediul de afaceri rămâne neatractiv din cauza incertitudinilor de ordin legal, politic şi economic, a unui sistem financiar nefuncţional şi a drepturilor de proprietate neclare; acestea au contribuit la reducerea volumului Investiţiilor Străine Directe (ISD); 

- sprijinul tuturor partidelor pentru adoptarea Strategiei Economice pe Termen Mediu reprezintă o evoluţie pozitivă; demonstrează faptul că nevoia de reforme ambiţioase este larg recunoscută; totuşi, doar punerea ei în practică reprezintă o bază solidă pentru o dezvoltare economică susţinută. 

România a înregistrat progrese prea modeste în ceea ce priveşte îndeplinirea criteriului economic de a avea o economie de piaţă funcţională, capabilă să reziste la presiunile concurenţionale din cadrul UE. 

În ce priveşte criteriul adoptării legislaţiei comunitare, Raportul remarcă anumite evoluţii, atât pozitive, cât şi negative în dezvoltarea sectorială. 

Exemplele de sectoare cheie includ: 

- în agricultură - lipsa de progres în crearea unei pieţe agricole funcţionale, ceea ce împiedică aplicarea acquis-ului comunitar; 

- în transport - progrese semnificative în transpunerea şi punerea în practică a acquis-ului; 

- în domeniul protecţiei mediului - deşi acest sector continuă să rămână o provocare pentru România, o serie de progrese au fost înregistrate în 2000. 

În domenii cum ar fi legislaţia firmelor, statistică, concurenţă, achiziţii publice, TVA şi accize se observă progrese semnificative; cu toate aceste realizări, există nenumărate domenii în care este nevoie de progrese, cum ar fi: supravegherea serviciilor financiare, politica socială, politica industrială, telecomunicaţiile. 

În ce priveşte criteriul existenţei capacităţii administrative necesare pentru punerea în practică a acquis-ului, Raportul concluzionează că administraţia publică are în continuare o capacitate redusă, ce constituie un impediment în numeroase domenii şi restrânge capacitatea ţării de a adopta şi pune eficient în practică acquis-ul UE.

*

Recomandările impuse României şi implementarea unor programe finanţate din fonduri europene privesc următoarele obiective generale: Piaţa Internă, Finanţele Publice, Agricultura, Mediul, Transporturile, Justiţia şi Afacerile Interne şi au ca scop îmbunătăţirea capacităţii de a adopta şi implementa acquis-ul comunitar în sectoare relevante pentru piaţa internă, pentru a pregăti România în vederea aderării la Uniunea Europeană. 

1) Politica industrială: acordarea de asistenţă Ministerului Industriei şi Resurselor pentru a dezvolta şi implementa politica industrială; 

Se urmăreşte: - elaborarea unui set de măsuri privind aplicarea Politicii Industriale a UE; - elaborarea unei metodologii necesară monitorizării măsurilor de politică industrială; - creşterea capacităţii Ministerului Industriei şi Resurselor de a coordona politica industrială; - aplicarea acestor măsuri de către administraţie, partenerii sociali şi industria privată;

2) Infrastructura calităţii: îmbunătăţirea calităţii infrastructurii din România (condiţie preliminară pentru implementarea şi transpunerea acquis-ului asupra liberei circulaţii a bunurilor); 

Se urmăreşte: - începerea negocierilor privind PECA - Protocol on European Conformity Assessment (Protocolul asupra Evaluării Conformităţii cu Standardele Europene); 

3) Recunoaşterea mutuală a calificărilor pentru scopuri profesionale: stabilirea unui sistem coordonat pentru recunoaşterea reciprocă a calificărilor profesionale (o condiţie de bază care promovează libera circulaţie a persoanelor); 

Se urmăreşte: - realizarea cadrului referitor la aplicarea corespunzătoare a recunoaşterii reciproce în domeniul liberei circulaţii a mărfurilor; - semnarea acordului de recunoaştere reciprocă semnat cu statele membre ale UE; - creşterea capacităţii RENAR (Romanian Accreditation Body - Corpul Roman de Acreditare) de a testa şi acredita laboratoarele şi organismele care acordă autorizaţii; - recunoaşterea certificatelor de conformitate eliberate pentru produsele româneşti comercializate pe terţe pieţe; - crearea reţelei naţionale de laboratoare şi organisme de testare care eliberează autorizaţii sau efectuează controale, care să respecte legislaţia românescă şi pe cea a Uniunii Europene; - întocmirea unui sistem de calitate pentru laboratoarele şi organismele de testare în conformitate cu cerinţele UE; - crearea unui Organism de Standardizare Naţională (ASRO-National Standardization Body) independent din punct de vedere financiar şi capabil să adopte şi să aplice standardele UE; - creşterea capacităţii OSIM (Oficiul Roman de Stat pentru Invenţii şi Mărci) de a furniza rapid informaţii referitoare la mărci înregistrate şi design industrial; - creşterea capacităţii ORDA (Oficiul Român pentru Drepturi de Proprietate Intelectuală) de a asigura protecţia drepturilor de copyright şi de vecinătate în România; - realizarea reţelei de comunicare în domeniul recunoaşterii reciproce a calificărilor profesionale, reţea operaţională la nivel naţional şi local şi crearea verigii de legătură cu reţeaua europeană; - realizarea unui sistem informaţional utilizat pentru administrarea certificatelor profesionale;

4) Îmbunătăţirea sistemului de colectare a veniturilor; 

Se urmăreşte: - întocmirea unui plan de acţiune pentru îmbunătăţirea reglementărilor juridice referitoare la TVA, accize şi impozitarea societăţilor comerciale; - întocmirea indicatorilor de măsurare a veniturilor colectate; - aplicarea unor metode de eliminare a întârzierilor fiscale; - crearea unui program implementat la scară naţională pentru îmbunătăţirea sistemului de colectare a taxelor; - pregătirea personalului din domeniul colectării taxelor; - realizarea unui sistem informaţional dezvoltat pentru colectarea veniturilor; - înfiinţarea CLO (Central Liaison Office - Biroul Central de Legătură); 

5) Achiziţii publice: îmbunătăţirea sistemului de alocare şi cheltuire eficientă a fondurilor publice; 

Se urmăreşte: - pregătirea personalului Ministerului de Finanţe pentru aplicarea noii legi a achiziţiilor publice; - realizarea unui studiu de fezabilitate referitor la implementarea în România a sistemului electronic de achiziţii; - realizarea unui studiu pentru dezvoltarea şi îmbunătăţirea sistemului achiziţiilor publice; - achiziţionarea de echipament pentru îmbunătăţirea schimbului de informaţii între Ministerul Finanţelor şi autorităţile contractante; - întocmirea versiunii finale a manualului de instruire pentru trei tipuri de achiziţii: mărfuri, servicii şi lucrări;

6) Întărirea auditului intern şi a controlului financiar: îmbunătăţirea eficienţei sistemelor de audit şi control ale fondurilor publice, inclusiv ale celor alocate de către UE; 

Se urmăreşte: - adoptarea şi amendarea legislaţiei existente şi a regulilor statutare legate de activităţile de control şi audit pentru fondurile publice; - crearea structurii administrative pentru management-ul şi controlul fondurilor alocate de Uniunea Europeană înainte şi după aderare; - realizarea unor texte, proceduri de lucru şi manuale pentru aplicarea eficientă a regulilor şi instrucţiunilor legate de finanţările Uniunii Europene; - crearea unui sistem eficient de management, control, audit, monitorizare şi evaluare a modului în care sunt utilizate fondurile Uniunii Europene; - analiza discrepanţelor existente între sistemele de control intern ale României şi reglementările Uniunii Europene în domeniu; - pregătirea personalului de rang superior care lucrează în acest domeniu;

7) Întărirea capacităţilor instituţionale ale Curţii de Conturi a României; 

Se urmăreşte: - îmbunătăţirea cadrului legal al Curţii de Conturi a României; - îmbunătăţirea structurii organizatorice a Curţii de Conturi a României; - dezvoltarea unei activităţi permanente de audit pentru bugetul public; - dezvoltarea auditului de performanţă; - realizarea de manuale de audit în conformitate cu standardele Uniunii Europene; - folosirea eficientă a fondurilor Uniunii Europene pentru dezvoltarea rurală; - sporirea capacităţii Curţii de Conturi a României de a verifica fondurile şi resursele Uniunii Europene; - introducerea unui sistem de control al management-ului; - dezvoltarea infrastructurii pentru resurse umane şi IT; - stabilirea unui sistem de legătură între Ministerul Finanţelor şi Curtea de Conturi a României; - realizarea de centre de pregătire profesională ale Curţii, dotate cu echipamente moderne audio-video; 

8) Sprijin pentru coordonarea politicii agricole: acordarea de asistenţă Ministerul Agriculturii, Alimentaţiei şi Pădurilor pentru a dezvolta şi implementa politici coordonate în sectorul agricol; 

Se urmăreşte: - crearea unui sistem mai eficient de coordonare centrală şi planificare în cadrul Ministerului Finanţelor Publice; - implicarea personalului ce activează la nivel local în elaborarea legilor şi politicilor; - sporirea eficienţei în relaţiile de lucru dintre autorităţile centrale şi cele locale; - creşterea eficienţei programului SAPARD; - acordarea de facilităţi la nivel judeţean pentru implementarea programului SAPARD; 

9) Întărirea sistemului de control al calităţii produselor: îmbunătăţirea gradului de aliniere a sistemelor de control al calităţii produselor alimentare în conformitate cu prevederile acquis-ului comunitar în domeniu; 

Se urmăreşte: - utilizarea mai eficientă la nivel de reţea a laboratoarelor destinate agriculturii, sănătăţii şi protecţiei consumatorului; - aplicarea unei protecţii sporite în domeniul sănătăţii şi igienei publice; - realizarea de laboratoare în conformitate cu standardele Uniunii Europene; - pregătirea personalului în domeniul controlului calităţii produselor agricole;

10) Acquis fito-sanitar: aplicarea acquis-ului fitosanitar referitor la protecţia împotriva microorganismelor dăunătoare; 

Se urmăreşte: - întărirea capacităţii administrative a structurilor care lucrează în domeniul fitosanitar; - aplicarea noii legislaţii fitosanitare; - pregătirea personalului care lucrează în domeniu; - dotarea cu echipament modern instalat în laboratoarele specializate; 

11) Întărirea capacităţii de a administra acquis-ul veterinar: adaptarea la standardele actuale ale UE în ceea ce priveşte sănătatea animalelor; 

Se urmăreşte: - crearea de laboratoare sanitar-veterinare bine echipate, capabile să lucreze la standardele UE; - pregătirea personalului care lucrează în domeniu; - realizarea a 16 Puncte de Inspectare a Frontierei dotate cu echipamente computerizate şi de comunicare; - crearea unei reţele veterinare la nivel naţional;

12) Armonizarea legislaţiei şi întărirea capacităţii de a administra acquis-ul în domeniul industriei vinului: armonizarea legislaţiei vinurilor la standardele UE în domeniu; 

Se urmăreşte: - armonizarea şi aplicarea legislaţiei comunitare secundare din domeniul viticol; - înfiinţarea de instituţii necesare în sectorul viticol; - o nouă politică în domeniul producţiei şi desfacerii vinurilor; - conceperea şi implementarea sistemului de cadastru în domeniul viticol; - pregătirea personalului care lucrează în instituţiile nou-create; - realizarea de laboratoare bine echipate pentru controlul vinului; 

13) Statistici agricole şi regionale:

- crearea bazelor necesare pentru aplicarea statisticilor agricole şi regionale durabile în conformitate cu sistemele UE; 

- îmbunătăţirea modalităţilor de furnizare a datelor statistice către persoanele implicate în procesul decizional şi în elaborarea politicilor; 

Se urmăreşte: - definirea setului de instrumente specifice statisticii agricole şi regionale; - pregătirea personalului care lucrează în cele 8 birouri regionale de statistică; - crearea bazelor de date statistice agricole şi regionale; - creşterea gradului de colectare a datelor statistice agricole şi regionale; 

14) Implementarea acquis-ului în domeniul mediului înconjurător: 

- stimularea implementării acquis-ului comunitar în domeniul mediului înconjurător la nivel central şi local; 

- sprijinirea dezvoltării instituţionale a organismelor de protecţie a mediului; 

Se urmăreşte: - realizarea unei strategii pentru protecţia mediului înconjurător; - creşterea implicării factorilor locali în protecţia mediului; - pregătirea funcţionarilor publici care lucrează în domeniu; - redactarea legislaţiei în domeniul protecţiei mediului înconjurător; - întocmirea procedurilor de aplicare a legislaţiei referitoare la Evaluarea Impactului asupra Mediului (EIA-Environmental Impact Assessment); 

15) Îmbunătăţirea situaţiei drumurilor: implementarea unor măsuri menite să îmbunătăţească rezistenţa vehiculelor la drum, să reducă emisiile de gaze şi să îmbunătăţească siguranţa traficului; 

Se urmăreşte: - aplicarea directivelor Uniunii Europene în legătură cu controalele efectuate de RAR (Registrul Auto Român) asupra rezistenţei vehiculelor la drum; 

16) Întărirea administraţiei graniţelor: 

- consolidarea managementului şi controlului frontierelor pentru combaterea imigraţiei ilegale (în special în zona graniţelor de est); 

- dezvoltarea în continuare a sistemul românesc de acordare a azilului în conformitate cu procedurile şi practicile Uniunii Europene; 

Se urmăreşte: - întocmirea strategiei de pregătire profesională a personalului IGPF (Inspectoratul General al Poliţiei de Frontieră); - realizarea centrelor de pregătire profesională în cadrul IGPF; - crearea de structuri organizatorice, proceduri, metodologii, metode de lucru, programe şi cursuri compatibile cu standardele Uniunii Europene; - crearea Sistemelor de Comunicaţii pentru Integrare Naţională ale IGPF implementate la graniţa de est; - dotarea cu echipament mobil şi de sprijin tactic pentru graniţa de est; - realizarea de manuale de instrucţie pentru ofiţeri; - creşterea gradului de eficienţă în procesul de analiză şi procesare a cererilor de viză; - sporirea controlului frontierelor printr-un sistem complet de informare asupra vizelor în toate punctele de control al frontierei; - crearea unui departament bine echipat pentru “Cetăţeni Străini şi Probleme de Migraţie în cadrul Ministerului de Interne”; - crearea unui Departament Consular bine echipat în cadrul Ministerului Afacerilor Externe; - realizarea interfeţei pentru comunicare necesare integrării în cadrul sistemului SIS (Sistemul Informatic Schengen); - pregătirea personalului din cadrul Biroului pentru Refugiaţi şi în cadrul ONG-urilor; - realizarea de noi instrumente şi proceduri RSD în conformitate cu standardele Uniunii Europene; - întocmirea unui program comun de asistenţă Guvern-ONG-uri; - construirea unui al doilea centru de cazare în Bucureşti pentru cei care solicită azil şi pentru refugiaţii expuşi pericolelor; - construirea unui centru de cazare la graniţa de est (Galaţi) şi la cea de vest (Timişoara); - construirea unui centru de resurse pentru informaţii despre ţara de origine (Bucureşti); 

17) Lupta împotriva drogurilor: sporirea capacităţii instituţiilor româneşti de a lupta împotriva drogurilor; 

Se urmăreşte: - realizarea strategiei naţionale pentru combaterea traficului şi abuzului de droguri; - realizarea strategiei pentru reducerea comerţului cu droguri; - realizarea unui program pentru reducerea comerţului cu droguri; - realizarea strategiei pentru reducerea cererii de droguri; - îmbunătăţirea managementului CILID (Comitetul Interministerial pentru Lupta împotriva Drogurilor), scheme organizaţionale noi; - managementul sub-structurilor CILID, scheme organizaţionale; - crearea unui Centru Naţional instituţionalizat în acest domeniu; - revizuirea legislaţiei existente referitoare la droguri; - întocmirea programului de prevenire primară; - evaluarea necesităţilor legate de reţeaua de tratament medical; - realizarea de birouri şi unităţi de legătură între agenţii şi sporirea cooperării între acestea; 

18) Sprijinirea activităţilor pentru întărirea procesului de integrare europeană: 

- sprijinirea şi accelerarea pregătirii României în vederea aderării la Uniunea Europeană; 

- întărirea capacităţii de a elabora programe şi proiecte adecvate în contextul pregătirii României pentru integrarea în Uniunea Europeană; 

- sprijinirea Institutul European din România (IER); 

Se urmăreşte: - acordarea de asistenţa tehnică pe termen scurt Ministerului Integrării Europene pentru programele Phare 2001 şi 2002; - pregătirea personalului din ministere pentru redactarea corespunzatoare a fişelor de proiect; 

Pentru Institutul European din România: - pregătirea a aproximativ 250 de funcţionari publici ai administraţiei locale în problematica integrării europene; - pregătirea formatorilor români la nivel local care vor oferi independent cursuri de specializare pentru alţi funcţionari publici din structurile locale; - stabilirea bugetului necesar pentru anul 2002; 

 

2.2. RAPORTUL DE ŢARĂ PE ANUL 2001

Parlamentul European a discutat, la 4 septembrie a.c., la Strasbourg, raportul general privind situaţia lărgirii Uniunii Europene. 

Raportul privind România (Final A5-0259/2001) sprijină planul de acţiune al Guvernului român pentru reforma sistemului de sănătate şi de dezvoltare a copilului şi indică faptul că aplicarea acestor reforme va accelera data de aderare a României la UE. Raportul constată îmbunătăţirile în situaţia macroeconomică în România dar insistă asupra faptului că sunt încă necesare reforme economice majore.

Este semnalată importanţa aplicării strategiei de dezvoltare economică a României pe termen mediu (2000-2004) pentru ca ţara noastră să atingă standardele economice impuse în vederea aderării. Documentul conţine critici privind situaţia mediului înconjurător în România şi slaba infrastructură în acest domeniu. 

Raportul constată că din punct de vedere macroeconomic situaţia s-a stabilizat, inflaţia a fost redusă, situaţia copiilor instituţionalizaţi s-a îmbunătăţit, iar din punct de vedere al afacerilor externe, România a avut un an bun la preşedinţia în exerciţiu al OSCE. Raportul apreciază acţiunea de suspendare a adopţiilor internaţionale şi subliniază faptul că în ultima vreme numărul de adopţii locale s-a dublat.

Raportul afirmă că România a făcut progrese, însă nu respectă încă criteriul economic pentru aderare. România ar putea respecta pe termen mediu-lung acest criteriu, de a deveni o economie de piaţă, dacă aplică reforme economice structurale cu perseverenţă. Însă pentru moment, stabilitatea macroeconomică din ultima vreme şi creşterea economică sunt ameninţate de pierderile realizate de întreprinderile de stat, care trebuie să fie privatizate urgent. Raportul mai menţionează că ultimele tendinţe din România îndreptăţesc o atitudine de optimism prudent din partea Uniunii Europene. 

Următorul document anual de strategie a Comisiei Europene în privinţa extinderii, prevăzut pentru noiembrie a.c., va evalua mai tehnic aplicarea de către ţările candidate a dreptului comunitar

*

Opinia Comisiei pentru Control Bugetar (Final A5-0259/2001 par2) din cadrul Comitetului pentru Politică Externă, Drepturile Omului, Politică de apărare şi Securitate Comună privind stadiul atins de România în cadrul negocierilor de aderare la UE (COM (2000) 710. C5-0610/2000. 1997/2172 (COS)) 

Recomandări: 

- amendarea legislaţiei economico-financiare pentru armonizarea cu standardele UE;

- clarificarea relaţiilor de lucru dintre Guvern şi Parlament;

- amendarea legislaţiei existente privind activităţile de control şi audit buget şi alte fonduri publice;

- modernizarea procedurilor de colectare a taxelor şi atingerea standardelor europene în domeniu;

- stabilirea reglementărilor privind cheltuielile impuse de programele pe termen mediu şi lung; 

- pregătirea de personal specializat pentru desfăşurarea de activităţi financiare; 

- dezvoltarea şi îmbunătăţirea tuturor mecanismelor juridice şi administrative pentru implementarea programelor PHARE, SAPARD şi ISPA;

- introducerea de noi sisteme de luptă împotriva fraudei şi corupţiei;

- îmbunătăţirea cadrului legislativ necesar privind Justiţia şi Afacerile Interne: dreptul la azil, controlul frontierelor interne şi al imigrării, lupta împotriva traficulului de droguri;

Faţă de varianta iniţială a raportului, parlamentarii europeni au acceptat un amendament prezentat de grupul Partidului Liberal din Parlamentul European care încurajează România să deschidă noi capitole din negocierea acquis-ului comunitar. 

Raportul prezintă progresele din ultimul an în materie de macrostabilitate economică, asanarea sistemului bancar, securizarea frontierelor sau, mai recent, în sistemul de ocrotire a copiilor abandonaţi. De asemenea, sunt încurajate eforturile României de integrare în NATO şi cererea de eliminare a vizelor pentru spaţiul Uniunii Europene. 

Pe de altă parte, raportul atrage atenţia asupra întârzierii reformelor structurale din economie, în special, în agricultură, protecţia mediului şi domeniul energetic şi critică ineficienţa măsurilor anti-corupţie, limitele puterii executive în funcţionarea justiţiei, îngrădirea libertăţii de informare şi a independeţei presei sau prevederile discriminatorii care mai există în legislaţia română.

*

Documentele oficiale ale Uniunii Europene (Parlamentul European şi Comisia Europeană) privind România, publicate de la data cererii de aderare la UE a ţării noastre (iunie 1995), care au făcut referire la diferite articole din Constituţia României, nu conţin recomandări care induc obligativitatea de modificare a unor articole din aceasta.

Articolele din Constituţia României care au fost menţionate în cadrul criteriului politic, pe care România îl îndeplineşte, sunt următoarele: 

art.3 alin.3 – împărţirea administrativă;

art.20 alin.2 – tratatele internaţionale privind drepturile omului;

art.89 – dizolvarea Parlamentului; 

art.90 – privind referendumul;

art.108 – răspunderea membrilor Guvernului;

art.114 – delegarea legislativă;

art.147 alin.3 – procedura de revizuire a Constituţiei.

